Čas branja: 1 min

Google bo vožnjo po Sloveniji začel po večjih slovenskih mestih, nato pa nadaljeval z manjšimi mesti ter obrobji mest

Ameriški internetni velikan Google se bo na slovenske ulice z avtomobili za fotografiranje podal 9. julija, so danes sporočili iz družbe.

Googlovi avtomobili bodo s 360-stopinjsko prostorsko fotografsko tehniko fotografirali mesta, kot so Ljubljana, Maribor, Celje in Kranj, v prihajajočih mesecih pa bodo fotografije mest že objavljene na Googlovih spletnih zemljevidih.

Razlog za Googlovo vožnjo po slovenskih ulicah je želja po izboljšanju storitve Google Maps.

Google bo vožnjo po Sloveniji začel po večjih slovenskih mestih (Ljubljana, Maribor, Celje, Kranj, Novo mesto, Nova Gorica, Koper, Velenje, Domžale, Ptuj), nato pa nadaljeval z manjšimi mesti ter obrobji mest, so zapisali v izjavi za javnost.

Aplikacija Street View je na voljo v 50 državah

Google bo s prvim dnem začetka vožnje Googlovih avtomobilov na spletni strani [google.si] tudi zagotavljal redno obveščanje o lokacijah svojih avtomobilov, k čemur ga zavezuje slovenska zakonodaja.

Aplikacija Street View, ki Googlov spletni zemljevid dopolnjuje s podrobnimi fotografijami ulic, cest in naravnih znamenitosti, je na voljo že v 50 državah, med drugim tudi v sosednji Italiji, Hrvaški in na Madžarskem.

Zaradi podrobnih posnetkov pa je fotografiranje ulic v mnogih državah sprožilo nasprotovanje in polemike glede pravice do zasebnosti. Čeprav pri Googlu z računalniškimi algoritmi zameglijo številke registrskih tablic in obraze naključnih mimoidočih, pa je marsikje po svetu prišlo do komičnih in tudi neprijetnih situacij - v Nemčiji so na primer starejšega moškega zalotili v nezavidljivem položaju, ko je gol lezel iz avtomobilskega prtljažnika.

Zagotovili bodo visok nivo varovanja zasebnosti

Kot obljubljajo pri Googlu, bodo pri fotografiranju slovenskih ulic zagotovili visok nivo varovanja zasebnosti. "Za vse Street View fotografije bo Google še pred objavo zameglil obraze in registrske tablice vozil ter tako zagotovil varovanje zasebnosti."

Uporabniki bodo imeli tudi možnost, da lahko prijavo napake oziroma naknadno sporočijo, katere dele fotografij je še potrebno zamegliti, še dodajajo.